ΚΑΝΟΝΙΣΜΟΣ (ΕΟΚ) αριθ. 1852/78 ΤΟΥ ΣΥΜΒΟΥΛΙΟΥ της 25ης Ιουλίου 1978 περί ενδιάμεσης κοινής δράσεως αναδιαρθρώσεως του τομέα της παράκτιας αλιείας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής,

τη γνώμη της Συνελεύσεως(1),

Εκτιμώντας:

ότι ο κανονισμός (ΕΟΚ) αριθ. 101/76 του Συμβουλίου της 19ης Ιανουαρίου 1976 περί θεσπίσεως κοινής διαρθρωτικής πολιτικής στον αλιευτικό τομέα(2), προβλέπει στο άρθρο 3 παράγραφος 2- ότι μπορεί να αποφασισθεί κοινή δράση για να πραγματοποιηθούν οι στόχοι που αναφέρονται στην παράγραφο 1 του ιδίου άρθρου εφόσον ανταποκρίνονται στους στόχους που αναφέρονται στο άρθρο 39 παράγραφος 1 περίπτωση α της συνθήκης- ότι η εν λόγω κοινή δράση μπορεί να αποτελέσει το αντικείμενο χρηματοδοτήσεως από το Ευρωπαϊκό Γεωργικό Ταμείο Προσανατολισμού και Εγγυήσεων, τομέας προσανατολισμού επονομαζόμενο κατωτέρω "Ταμείο", δυνάμει του άρθρου 1 παράγραφος 3 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής(3), όπως τροποποιήθηκε τελευταία από τον κανονισμό (ΕΟΚ) αριθ. 2788/72(4)-

ότι αποδεικνύεται ως αναγκαία δράση αναδιαρθρώσεως της παράκτιας αλιείας τόσο για την ορθολογική χρησιμοποίηση των διαθεσίμων πόρων και τη βέλτιστη χρήση των παραγόντων παραγωγής όσο και για την εξασφάλιση δίκαιου επιπέδου ζωής για τους πληθυσμούς που ζουν από την αλιεία- ότι προς τον σκοπό αυτό η Επιτροπή πρότεινε στο Συμβούλιο κοινή δράση προβλέποντας ότι η αναδιάρθρωση του εν λόγω τομέα θα πρέπει να εκτελεσθεί στο πλαίσιο προγραμμάτων των οποίων η πραγματοποίηση απαιτεί επισταμένη ανάλυση των δυνατοτήτων παραγωγής στις διάφορες περιοχές της Κοινότητας- ότι η ανάλυση αυτή δεν περατώθηκε προς το παρόν- ότι η γνώμη της Συνελεύσεως για την εν λόγω κοινή δράση ήταν ευνοϊκή-

ότι, εν αναμονή καλύτερης γνώσης των εν λόγω δυνατοτήτων, πρέπει να εξασφαλιστεί κατά τη διάρκεια του έτους 1978, η χρηματοδότηση από το Ταμείο Επενδυτικών Σχεδίων που έχουν σαν αντικείμενο την ανάπτυξη της παράκτιας αλιείας στις περιοχές όπου οι δυνατότητες αλιείας επιτρέπουν αυτή την ανάπτυξη καθώς και την ανάπτυξη της υδροκαλλιέργειας στις περιοχές που έχουν ιδιαίτερη ροπή προς την εν λόγω δραστηριότητα-

ότι παρέμβαση του Ταμείου υπό μορφή επιχορηγήσεως κεφαλαίου ίσου προς το 25% κατ' ανώτατο όριο του ύψους της επενδύσεως, αποτελεί συμμετοχή ανάλογη προς την πραγματοποίηση αυτής της επενδύσεως-

ότι ορισμένες περιοχές της Κοινότητας ευρίσκονται σε μειονεκτική κατάσταση από απόψεως γεωργικών εσόδων και της υποαπασχολήσεως που υπάρχει τόσο στην γεωργία όσο και έξω από αυτή- ότι πρέπει να ενισχυθεί η δράση διαρθρωτικής αναπτύξεως αυτών των περιοχών στους τομείς όπου μπορεί να βελτιώσει την κατάσταση αυτή κατά τρόπο ταχύ και διαρκή-

ότι για να εξασφαλιστεί η τήρηση από τους δικαιούχους των όρων που επιβάλλονται κατά την χορήγηση της συνδρομής του Ταμείου, πρέπει να προβλεφθεί αποτελεσματική διαδικασία ελέγχου καθώς και η δυνατότητα να ανασταλεί, να μειωθεί ή να καταργηθεί η συνδρομή του Ταμείου.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ

ΤΙΤΛΟΣ 1 Διατάξεις που αφορούν τα σχέδια

Άρθρο 1

1. Το Ταμείο μπορεί να συμμετέχει στη χρηματοδότηση των επενδυτικών σχεδίων που έχουν για αντικείμενο:

- την ανάπτυξη της παράκτιας αλιείας στις περιοχές όπου το επιτρέπουν οι δυνατότητες αλιείας,

- την ανάπτυξη της υδροκαλλιέργειας στις περιοχές που έχουν ιδιαίτερη ροπή προς την εν λόγω δραστηριότητα.

2. Το σύνολο των μέτρων που προβλέπονται από τον παρόντα κανονισμό αποτελεί κοινή δράση κατά την έννοια του άρθρου 6 παράγραφος 1 του κανονισμού (ΕΟΚ) αριθ. 729/70.

Άρθρο 2

Κατά την έννοια του παρόντος κανονισμού σαν σχέδιο εννοείται κάθε σχέδιο επενδύσεως που έχει για αντικείμενο:

α) την κατασκευή ή την αγορά αλιευτικών σκαφών-

β) την κατασκευή, τον εξοπλισμό ή τον εκσυγχρονισμό εγκατστάσεως υδροκαλλιέργειας που αφορούν την εκτροφή ιχθύων, μαλακόστρακων και μαλακίων σε αλατισμένα ή υφάλμυρα ύδατα.

Άρθρο 3

1. Για να μπορέσουν να τύχουν της συνδρομής του Ταμείου τα σχέδια, πρέπει οι εξοπλισμοί που αναφέρονται σ' αυτά να ανταποκρίνονται στους ακόλουθους τεχνικούς όρους:

α) όσο αφορά τα αλιευτικά σκάφη:

- να έχουν μήκος από 12 μέχρι 24 μέτρα (40 μέχρι 80 πόδια), που μετράται μεταξύ των ορθίων ή χωρητικότητας από 25 μέχρι 130 κόρους μεικτής χωρητικότητας-

β) όσον αφορά τις εκτροφές:

- να αποσκοπούν στην αναπαραγωγή ή την ανάπτυξη ιχθύων, μαλακόστρακων και μαλακίων για εμπορικούς σκοπούς.

2. Το ελάχιστο όριο που αναφέρεται στην παράγραφος 1 περίπτωση α μπορεί να μειωθεί στα 6 μέτρα (20 πόδια) μήκος ή σε 10 κόρους μικτής χωρητικότητας για τα σκάφη που αλιεύουν με άλλες μεθόδους εκτός από την αλιεία με συρόμενα δίκτια ή γρι-γρί και είναι επανδρωμένα από πρόσωπα των οποίων η κύρια ασχολία είναι η αλιεία.

Άρθρο 4

1. Τα σχέδια πρέπει να προσφέρουν συγχρόνως επαρκή εγγύηση ως προς την αποδοτικότητά τους και να συμβάλλουν στον διαρκή οικονομικό σκοπό της βελτιώσεως των δομών του εν λόγω τομέα.

2. Η συνδρομή του Ταμείου προορίζεται πρωταρχικά για τα σχέδια που ενδιαφέρουν τις περιοχές που έχουν ιδιαίτερες δυσχέρειες να ανταποκριθούν στις ανάγκες αναπτύξεως των δομών παραγωγής και που ανταποκρίνονται σε ένα ή περισσότερα από τα ακόλουθα κριτήρια:

- να συμβάλλουν στον ορθολογικό προσανατολισμό της παραγωγής και στην καλύτερη κατάσταση του εφοδιασμού της αγοράς,

- να βελτιώνουν το επίπεδο της απασχολήσεως στον τομέα της παράκτιας αλιείας ή της υδροκαλλιέργειας,

- να βελτιώσουν τους όρους εργασίας, και ιδίως τους όρους ασφαλείας των εργαζομένων,

- να επιτρέψουν την διαφοροποίηση της αλιευτικής δραστηριότητας, ιδίως με την χρήση περισσοτέρων αλιευτικών μεθόδων συναρτήσει των διαθεσίμων πόρων στις σχετικές αλιευτικές ζώνες.

Άρθρο 5

Το ενδιαφερόμενο Κράτος Μέλος υποβάλλει στην Επιτροπή για κάθε σχέδιο ή σύνολο σχεδίων, έγγραφο στο οποίο εμφαίνεται:

α) για τα αλιευτικά σκάφη:

- ότι ενδεχόμενη αύξηση της παραγωγής συμβαδίζει με τις πραγματικές δυνατότητες αλιεύσεως,

- ότι ο πλοίαρχος του σχετικού σκάφους έχει τέτοιο επίπεδο εκπαίδευσης ώστε να του επιτρέπει την βέλτιστη χρησιμοποίηση των εξοπλισμών του σκάφους-

β) για την υδροκαλλιέργεια:

- ότι οι επενδύσεις προβλέπουν την χρήση σύγχρονης τεχνολογίας για την εκτροφή και επιτρέπουν την ανάπτυξη νέων δομών παραγωγής στις σχετικές περιοχές,

- ότι τα είδη που αναφέρονται στα σχέδια, απετέλεσαν ήδη το αντικείμενο εκτροφής για εμπορικούς σκοπούς.

Άρθρο 6

1. Η συνδρομή του Ταμείου συνίσταται σε επιδότηση υπό μορφή κεφαλαίου που χορηγείται σε μία ή περισσότερες δόσεις.

2. Για κάθε σχέδιο, σε σχέση με την επένδυση που πραγματοποιείται:

α) η χρηματοδοτική συμμετοχή του δικαιούχου πρέπει να είναι τουλάχιστον 50%-

β) η χρηματοδοτική συμμετοχή του Κράτους Μέλους πρέπει να είναι τουλάχιστον 5%-

γ) η επιδότηση που χορηγείται από το Ταμείο είναι κατ' ανώτατο όριο 25%-

3. Κατά παρέκκλισιν της παραγράφου 2, στη Γροιλανδία, Ιρλανδία, Βόρεια Ιρλανδία και στη Νότιο Ιταλία:

α) η συμμετοχή του δικαιούχου πρέπει να είναι τουλάχιστον 25%-

β) η συμμετοχή του Κράτους Μέλους πρέπει να είναι τουλάχιστον 5%-

γ) η επιδότηση που χορηγείται από το Ταμείο είναι κατ' ανώτατον όριον 50%.

Άρθρο 7

1. Η διάρκεια της παρούσας κοινής δράσης περιορίζεται μέχρι της 31 Δεκεμβρίου 1978.

2. Το προβλεπόμενο κόστος της κοινής δράσης εις βάρος του Ταμείου ανέρχεται σε 5 εκατομμύρια Ευρωπαϊκών λογιστικών μονάδων.

ΤΙΤΛΟΣ II Γενικές και χρηματοδοτικές διατάξεις

Άρθρο 8

1. Οι αιτήσεις συνδρομής του Ταμείου πρέπει να υποβληθούν στην Επιτροπή πριν από την 1η Δεκεμβρίου 1978. Η Επιτροπή θα λάβει απόφαση το αργότερο μέχρι τις 31 Μαρτίου 1979.

2. Η αίτηση συνδρομής του Ταμείου πρέπει να υποβληθεί μέσω του ενδιαφερομένου Κράτους Μέλους και να τύχει της ευνοϊκής γνώμης του τελευταίου.

Άρθρο 9

1. Η συνδρομή του Ταμείου αποφασίζεται σύμφωνα με τη διαδικασία που προβλέπεται στο άρθρο 12 κατόπιν διαβουλεύσεως της Επιτροπής του Ταμείου επί δημοσιονομικών θεμάτων.

2. Η απόφαση συνδρομής κοινοποιείται στο ενδιαφερόμενο Κράτος Μέλος καθώς και στους δικαιούχους.

Άρθρο 10

1. Τυγχάνουν της συνδρομής του Ταμείου τα φυσικά ή νομικά πρόσωπα ή οι οργανώσεις τους που επιβαρύνονται, σε τελευταία φάση, με τη χρηματοδότηση της πραγματοποιήσεως του σχεδίου.

Οι καταβολές για τη συνδρομή του Ταμείου πραγματοποιούνται μέσω των οργανισμών που ορίζονται προς το σκοπό αυτό από το ενδιαφερόμενο Κράτος Μέλος.

2. Καθ' όλη την διάρκεια της παρεμβάσεως του Ταμείου, η αρχή ή ο οργανισμός που ορίσθηκαν προς τον σκοπό αυτό από το ενδιαφερόμενο Κράτος Μέλος διαβιβάζουν στην Επιτροπή, κατόπιν αιτήσεως της τελευταίας, όλα τα δικαιολογητικά έγγραφα και όλα τα έγγραφα που πιστοποιούν ότι πληρούνται οι όροι χρηματοδοτήσεως καθώς και οι υπόλοιποι που επιβάλλονται για κάθε σχέδιο.

Η Επιτροπή μπορεί, κατ' ανάγκη, να κάνει επί τόπου έλεγχο. Η Επιτροπή αφού συμβουλευτεί την Επιτροπή του Ταμείου επί Δημοσιονομικών Θεμάτων μπορεί να αποφασίσει να αναστείλει, να μειώσει ή να καταργήσει τη συνδρομή του Ταμείου, σύμφωνα με τη διαδικασία που προβλέπεται στο άρθρο 12:

- εάν το σχέδιο δεν εκτελείται όπως προβλέπεται, ή

- εάν δεν πληρούνται ορισμένοι από τους όρους που επιβάλλονται, ή

- εάν ο δικαιούχος, αντίθετα από τις πληροφορίες που περιέχονται στην αίτησή του και αναφέρονται στην απόφαση χορηγήσεως της συνδρομής, δεν αρχίζει, σε προθεσμία δύο ετών από την κοινοποίηση αυτής της αποφάσεως, με την πραγματοποίηση των εργασιών και εάν δεν παρέχει, πριν από τη λήξη αυτής της προθεσμίας, αρκετές εγγυήσεις για την εκτέλεση του σχεδίου.

Η απόφαση κοινοποιείται στο ενδιαφερόμενο Κράτος Μέλος καθώς και στον δικαιούχο.

Η Επιτροπή προβαίνει στην ανάκτηση των ποσών, των οποίων η καταβολή δεν δικαιολογήθηκε ή δεν δικαιολογείται.

Άρθρο 11

Τα στοιχεία που πρέπει να περιλαμβάνουν οι αιτήσεις συνδρομής του Ταμείου που αναφέρονται στο άρθρο 8, καθώς και ο τρόπος υποβολής των σχεδίων, αποφασίζονται σύμφωνα με τη διαδικασία που προβλέπεται στο άρθρο 12 κατόπιν διαβουλεύσεως της Επιτροπής του Ταμείου επί των Δημοσιονομικών Θεμάτων.

Άρθρο 12

1. Στις περιπτώσεις που γίνεται αναφορά στο παρόν άρθρο, η Μόνιμη Επιτροπή επί των Διαρθώσεων της Αλιείας συγκαλείται από τον πρόεδρό της, είτε με πρωτοβουλία του ιδίου, είτε κατόπιν αιτήσεως του αντιπροσώπου Κράτους Μέλους.

2. Ο αντιπρόσωπος της Επιτροπής υποβάλλει σχέδιο μέτρων που πρέπει να ληφθούν. Η Επιτροπή διατυπώνει τη γνώμη της εντός προθεσμίας που ο πρόεδρος μπορεί να καθορίσει ανάλογα με το επείγον των προς εξέταση θεμάτων. Αποφασίζει με την πλειοψηφία σαράντα και μία ψήφων. Οι ψήφοι των Κρατών Μελών σταθμίζονται όπως προβλέπεται στο άρθρο 148 παράγραφος 2 της συνθήκης. Ο πρόεδρος δεν λαμβάνει μέρος στην ψηφοφορία.

3. Η Επιτροπή λαμβάνει τα μέτρα που εφαρμόζονται αμέσως. Ωστόσο, εάν δεν είναι σύμφωνα με τη γνώμη που διατυπώνει η Μόνιμη Επιτροπή επί των Διαρθρώσεων της Αλιείας η Επιτροπή το ανακοινώνει αμέσως στο Συμβούλιο- στην περίπτωση αυτή, η Επιτροπή μπορεί να αναβάλλει την εφαρμογή τους κατά ένα και περισσότερους μήνες από την στιγμή της εν λόγω ανακοινώσεως. Το Συμβούλιο αποφασίζοντας με την ειδική πλειοψηφία μπορεί να λάβει άλλα μέτρα εντός προθεσμίας ενός μηνός.

Άρθρο 13

Ο παρών κανονισμός αρχίζει να ισχύει την τρίτη ημέρα από την δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 25 Ιουλίου 1978

Για το Συμβούλιο

Ο Πρόεδρος

H. J. ROHR

(1) ΕΕ αριθ. Α 131 της 5.6.1978, σ. 86.

(2) ΕΕ αριθ. Ν 20 της 28.1.1976, σ. 19.

(3) ΕΕ αριθ. Ν 94 της 28.4.1970, σ. 13.

(4) ΕΕ αριθ. Ν 295 της 30.12.1972, σ. 1.